<classify> Azam Academy inatwaa ubingwa huo ikiwa imefikisha jumla ya pointi tisa baada ya kushinda mechi zote tatu ilizocheza nyingine zikiwa dhidi ya Future Stars Academy kutoka Arusha 4-1 na Football for Good Academy ya Uganda 5-1.Shujaa wa mabingwa hao kwenye mchezo huo alikuwa ni mshambuliaji wake hatari Shaaban Idd aliyepachika wavuni mabao mawili kwa ustadi mkubwa dakika ya 15 na jingine 90, alilolifunga kwa staili ya tiktak huku bao lingine likifungwa na mshambuliaji mwingine hodari wa timu hiyo Yahaya Zaidi, katika dakika ya 27.Shaaban alifikisha jumla ya mabao matano katika michuano hiyo na kuibuka mfungaji bora huku Yahaya aliyekuwa akimfukuzia kwa kasi akiwa na mabao manne. Ligi Ndogo waliopoteza pambano hilo wameshika nafasi ya tatu nyuma ya Football for Good Academy waliokamata nafasi ya pili huku Future Stars ikishika nafasi ya nne, timu zote hizo zikiwa zimejikusanyia jumla ya pointi tatu lakini zimetofautiana idadi ya mabao ya kufunga na kufungwa GD.Wakati Azam Academy ikiibuka mabingwa, pia baadhi ya wachezaji waliofanya vizuri kwenye kila idara waliweza kupewa tuzo binafsi kufuatia mafanikio hayo. Mshambuliaji wa Azam Academy Shaaban alingara katika utoaji tuzo hizo baada ya kutwaa tuzo mbili, ile ya ufungaji bora na mshambuliaji bora wa michuano hiyo baada ya kuwa kinara wa mabao akipachika matano huku Tuzo ya Beki Bora ikienda kwa beki wa Azam Academy, Abas Kapombe, ambaye ni mdogo wa staa wa Azam FC, Shomari Kapombe.Tuzo ya Mchezaji Bora wa michuano hiyo imeenda kwa Stephen Bongomin wa Football for Good Academy na staa mwingine wa timu hiyo Allan Ganukupa, alitwaa Tuzo ya Kiungo Bora wa michuano hiyo huku ile ya Kipa Bora ikibebwa na Rodgers Siteti.Michuano hiyo iliyoandaliwa na Azam FC ni ya kwanza kufanyika nchini, ambapo itakuwa endelevu na itafanyika tena mwakani ikihusisha academy za nchi za Afrika Mashariki lengo ni kukuza kiwango cha soka cha nchi hizo.Katika hatua nyingine, Mtendaji Mkuu wa Azam FC Saad Kawemba alisema wanatarajia kufanya mashindano mengine makubwa Desemba mwaka huu na kushirikisha timu 16 za academy za Afrika. Wakati huohuo, Azam inatarajia kuandaa mashindano makubwa ya vijana mwakani yatakayoshirikisha timu nyingi.  <topic>: michezo 